VEGA præsenterer

**Aura Dione præsenterer pop med alle palettens farver i Lille VEGA til november**

*Med hits som "Geronimo" og "In Love With the World" sang danske Aura Dione sig umiddelbart ind i millioner af hjerter i ind- og udland. Nu er hun klar til at gøre det igen i Lille VEGA fredag den 18. november, hvor hun bl.a. præsenterer singlen "Love Somebody".*

Singlen er forløber for at nyt album med sangerinden, musikeren og sangskriveren Aura, der udkommer senere på året. Med en drillende rytmik under Auras unikke stemme er "'Love Somebody" et danseinviterende sommerudspil fra en kunstner, der er vokset som menneske, siden vi hørte fra hende sidst.

**Vi skal uddanne vores hjerte**

[Aura Dione](https://www.facebook.com/aurapower/?fref=ts) længes i dén grad efter igen at fokusere på musikken, og for hende handler sangen i høj grad om at stå ved, hvem man er. Som hun siger:

*''Vi bruger tid på at uddanne vores hjerner. Jeg har brugt meget tid på at uddanne mit hjerte. Den handler om at turde være ærlig over for sig selv''.*

Siden hun var barn, har Dione sunget og skrevet sine egne sange. Hun albumdebuterede i 2008 med *Columbine,* som fik prisen som 'Årets danske popudgivelse' ved Danish Music Awards i 2009.

I 2011 udkom hendes andet album *Before the Dinosaurs,* der i 2012 gav hende prisen som 'Årets kvindelige kunstner'. I Tyskland gik singlen 'Geronimo' som den første danske single nogensinde direkte ind på hitlistens førsteplads, og også i Østrig og Schweiz nåede hendes første udgivelser ud til et stort publikum.

**Fakta om koncerten:**

Aura Dione (DK)

Fredag den 18. November 2016 kl. 21.00

Lille VEGA, Enghavevej 40, 1674 København V

Billetpris 180 kr. + gebyr

Billet kan købes via vega.dk og Ticketmaster

[Læs mere og køb billet til koncerten her](http://vega.dk/event/aura-dione-22592)